Ma ei ole üldse kindel, et Notsu koolivaheaega minust rohkem ootas. See kella seitsmene ärkamine, pai, patsi punumine ja kohustuslikud kallid on tõtt öelda väsitavad. Ja paar korda nädalas lõuna paiku kooli juurde kihutamine ning pea igaõhtuseks kujunev kodutööde test. Ja kaks korda päevas soe söök...  Väkkväkkväkk.    Nüüd astun kümneks päevaks rutiinist välja ja kirjutan pliidiplaatidele "streik!"  Täna saabus üliigav tunnistus nii koolist kui muusikakoolist. Väsinud laps muutus hetkega rõõmsaks lapseks. Pakkusin heade tunnistuste eest ühe-soovi-täitmise. Ja laps soovis... olla täna kauem arvutis. (Masendav, ma olin valmis poodi minema)  Hommikul läheb buss Kurgjärvele. Mõni päev televiisori, arvuti ja vennata. Ja sama siin - mõned päevad ilma üliaktiivse rüblikuta. Nädala teises  pooles on taaskohtumisrõõm piiritu.    Mmm, "Kelgukoerad" jätkuvad - lösume kolmekesi teleka ees põrandal. Parandus: neljakesi kui nurruv pärslane kaasa arvata.